text: Je vous ai autre fois conté
   Conment la citez ert parée ;
   Partout estoit si arréée
   De tout ce qui estre i devoit,
   Que nule riens n'i defailloit.
   Partout, à destre et à senestre,
   Veïssiez à mainte fenestre
   Maint chief de dame bien paré.
   Noblece entr'ele et richeté
   Estoient là en point si grant,
   Que durement esmerveillant
   Et cil et celes s'en aloient
   Qui la grant noblece véoient
   C'on peüst veöir à tous lés.
  